LT Europos Sąjungos oficialusis leidinys L 339/58

SUSITARIMAS

tarp Europos Parlamento ir Bendros pertvarkymo valdybos dėl demokratinės atskaitomybės vykdymo ir Bendrai pertvarkymo valdybai pavestų užduočių vykdymo priežiūros praktinių sąlygų įgyvendinant bendrą pertvarkymo mechanizmą

EUROPOS PARLAMENTAS IR BENDRA PERTVARKYMO VALDYBA,

— atsižvelgdami į Europos Sąjungos sutartį,

— atsižvelgdami į Sutartį dėl Europos Sąjungos veikimo (SESV), ypač į jos 114 straipsnį,

— atsižvelgdami į Parlamento darbo tvarkos taisykles,

— atsižvelgdami į 2014 m. liepos 15 d. Europos Parlamento ir Tarybos reglamentą (ES) Nr. 806/2014, kuriuo nustatomos kredito įstaigų ir tam tikrų investicinių įmonių pertvarkymo vienodos taisyklės ir vienoda procedūra, kiek tai susiję su bendru pertvarkymo mechanizmu ir Bendru pertvarkymo fondu, ir iš dalies keičiamas Reglamentas (ES) Nr. 1093/2010 (1), ypač į jo 45 straipsnio 7 ir 8 dalis,

A. kadangi Reglamentu (ES) Nr. 806/2014 (toliau – BPeM reglamentas) įsteigiama Bendra pertvarkymo valdyba (toliau – Valdyba), kaip Sąjungos agentūra, kuriai suteikiami centralizuoti įgaliojimai imtis pertvarkymo veiksmų bendrame pertvarkymo mechanizme (toliau – BPeM) dalyvaujančiose valstybėse narėse, kurios taip pat dalyvauja ir Bendrame priežiūros mechanizme (toliau – BPM), siekiant prisidėti prie kredito įstaigų saugumo ir patikimumo ir finansų sistemos stabilumo Europos Sąjungoje ir kiekvienoje dalyvaujančioje valstybėje narėje;

B. kadangi BPeM reglamento 7 straipsnyje nustatyta, kad Valdyba – tai pertvarkymo institucija, atsakinga už tuo reglamentu jai pavestų užduočių (pertvarkymo užduočių) vykdymą ir visų pirma atsakinga už pertvarkymo planų parengimą ir visų pertvarkymo sprendimų priėmimą;

C. kadangi pertvarkymo užduočių pavedimas reiškia didelę Valdybos atsakomybę kuo veiksmingiau ir proporcingiau naudojantis savo pertvarkymo įgaliojimais padėti užtikrinti finansinį stabilumą Sąjungoje;

D. kadangi bet koks pertvarkymo įgaliojimų perdavimas Sąjungos lygmeniui turėtų būti atsvertas tinkamais atskaitomybės reikalavimais; kadangi dėl šios priežasties pagal BPeM reglamento 45 straipsnį Valdyba už to reglamento įgyvendinimą atsiskaito Parlamentui ir Tarybai kaip demokratiškai įteisintoms institucijoms, atstovaujančioms Sąjungos piliečiams ir valstybėms narėms;

E. kadangi BPeM reglamento 45 straipsnio 8 dalyje numatyta, kad Valdyba bendradarbiauja su Parlamentu jam atliekant visus tyrimus pagal SESV;

F. kadangi BPeM reglamento 45 straipsnio 7 dalyje numatyta, kad pateikus prašymą Valdybos pirmininkas rengia konfidencialias uždaras diskusijas žodžiu su Parlamento kompetentingo komiteto pirmininku ir pirmininko pavaduotojais, kai tokių diskusijų reikia Parlamentui siekiant naudotis savo įgaliojimais pagal SESV; kadangi pagal tą straipsnį reikalaujama, kad tokių diskusijų organizavimo tvarka užtikrintų visišką konfidencialumą vadovaujantis Valdybai pagal BPeM reglamentą nustatytomis konfidencialumo pareigomis, kai Valdyba vykdo nacionalinės pertvarkymo institucijos funkcijas pagal atitinkamą Sąjungos teisę;

G. kadangi SESV 15 straipsnio 1 dalyje numatyta, kad Sąjungos agentūros veikia kiek įmanoma gerbdamos atvirumo principą; kadangi sąlygos, kuriomis Valdybos dokumentas yra konfidencialus, pagal BPeM reglamento 91 straipsnį turėtų būti nustatytos Valdybos sprendime, taikant saugumo principus, išdėstytus Europos Sąjungos įslaptintos informacijos (ESĮI) ir neskelbtinos neįslaptintos informacijos apsaugai užtikrinti skirtose Komisijos saugumo taisyklėse;

H. kadangi Parlamentas ir Valdyba turėtų glaudžiai bendradarbiauti, siekdami užtikrinti tų saugumo taisyklių įgyvendinimą, įskaitant periodiškai atliekamą bendrą taikomų saugumo nuostatų ir standartų stebėseną;

I. kadangi dėl informacijos, susijusios su subjektų pertvarkymu, atskleidimo Valdyba nesprendžia savarankiškai, nes jos atskleidimui taikomi apribojimai ir sąlygos, nustatyti atitinkamais Sąjungos teisės aktais, taikomais ir Parlamentui, ir Valdybai; kadangi dėl šios priežasties Valdybos turimos informacijos atskleidimas atitinkamai gali būti apribotas teisiškai nustatytais konfidencialumo apribojimais;

J. kadangi šiuo susitarimu nedaromas poveikis Europos Parlamento ir Tarybos reglamentui (EB) Nr. 1049/2001 (2), Europos Parlamento ir Tarybos reglamentui (EB) Nr. 45/2001 (3) ir jokioms kitoms pirminės ar antrinės Sąjungos teisės nuostatoms dėl galimybės susipažinti su dokumentais arba asmens duomenų apsaugos, taip pat taisyklėms dėl Parlamento naudojimosi tyrimo teise, priimtoms pagal SESV 226 straipsnio trečią pastraipą;

K. kadangi BPeM reglamento 88 straipsnio 1 dalyje numatyta, kad Valdybos nariams, pirmininko pavaduotojui, to reglamento 43 straipsnio 1 dalies b punkte nurodytiems Valdybos nariams, taip pat Valdybos darbuotojams ir darbuotojams, kuriais keičiamasi su dalyvaujančiomis valstybėmis narėmis arba kuriuos tos valstybės narės deleguoja ir kurie atlieka pertvarkymo funkcijas, turėtų būti taikomi profesinės paslapties reikalavimai pagal SESV 339 straipsnį ir atitinkamas Sąjungos teisės aktų nuostatas;

L. kadangi BPeM reglamento 5 straipsnio 2 dalyje numatyta, kad Valdyba turi priimti sprendimus atsižvelgdama į taikytiną Sąjungos teisę ir visų pirma į visus teisėkūros procedūra ir ne teisėkūros procedūra priimamus aktus, įskaitant SESV 290 ir 291 straipsniuose nurodytus aktus, ir jų laikydamasi;

M. kadangi pagal atitinkamų Sąjungos teisės aktų nuostatas, susijusias su informacijos, kuri laikoma konfidencialia, tvarkymu, ypač pagal Europos Parlamento ir Tarybos direktyvos 2014/59/ES (4) 84 straipsnį, pertvarkymo institucijos ir jų darbuotojai privalo griežtai laikytis profesinės paslapties reikalavimų, jei ateityje nebus padaryti pakeitimai ar priimti atitinkami teisės aktai;

N. kadangi pažeidus profesinės paslapties saugojimo reikalavimus, susijusius su pertvarkymo informacija, turėtų būti taikomos atitinkamos sankcijos; kadangi Parlamentas turėtų parengti atitinkamą tolesnių veiksmų vykdymo po to, kai jo nariai ar darbuotojai pažeidžia konfidencialumo reikalavimus, sistemą;

O. kadangi BPeM reglamento 43 straipsnyje numatyta, kad Valdybą, inter alia, sudaro kiekvienos dalyvaujančios valstybės narės paskirtas narys, atstovaujantis nacionalinėms pertvarkymo institucijoms; kadangi pagal Direktyvos 2014/59/ES 3 straipsnio 3 dalį numatyta, kad tokios institucijos išimties tvarka gali būti kompetentingos institucijos, vykdančios priežiūrą Europos Europos Parlamento ir Tarybos reglamento (ES) Nr. 575/2013 (5) ir Europos Parlamento ir Tarybos direktyvos 2013/36/ES (6) tikslais; kadangi turėtų būti numatytos tinkamos struktūrinės priemonės siekiant užtikrinti veiklos nepriklausomumą ir išvengti priežiūros funkcijų pagal Reglamentą (ES) Nr. 575/2013 ir Direktyvą 2013/36/ES arba kitų atitinkamos institucijos funkcijų ir pertvarkymo institucijų funkcijų pagal šią direktyvą interesų konfliktų; kadangi tokios struktūrinės priemonės turėtų būti įtrauktos į Valdybos elgesio kodeksą, taikomą jos nariams;

P. kadangi šiuo susitarimu nedaromas poveikis nacionalinių pertvarkymo institucijų atskaitomybei nacionaliniams parlamentams pagal nacionalinę teisę;

Q. kadangi šis susitarimas neapima Valdybos atskaitomybės ir ataskaitų teikimo Tarybai, Komisijai ar nacionaliniams parlamentams pareigos ir nedaro jai įtakos;

R. kadangi BPeM reglamento 45 straipsnio 2 dalyje numatyta, kad Valdyba turėtų, inter alia, Parlamentui pateikti metinę ataskaitą dėl tuo reglamentu jai pavestų užduočių vykdymo; kadangi ta ataskaita turėtų visų pirma apimti Valdybos veiklą, susijusią su pertvarkymo planavimu, sėkmingo pertvarkymo galimybės vertinimu, minimalaus nuosavų lėšų ir tinkamų įsipareigojimų reikalavimo nustatymu ir pertvarkymo veiksmais, taip pat kitų pagal BPeM reglamentą numatytų pareigų ir įgaliojimų vykdymą; kadangi ši ataskaita taip pat turėtų apimti išsamią informaciją apie: Bendrą pertvarkymo fondą (toliau – Fondas), visų pirma Fondo turimų finansinių išteklių raidą ir bet kokius sprendimus dėl laikotarpio, per kurį bus pasiektas tikslinis finansavimo lygis, ir dėl įnašų apskaičiavimo, kaip numatyta BPeM reglamento 69–71 straipsniuose, skolinimąsi, skolinimą ir kitas finansines struktūras, kaip numatyta BPeM reglamento 72–74 straipsniuose, Fondo administravimą ir jo investavimo strategiją, kaip numatyta BPeM reglamento 75 straipsnyje ir taikomuose Komisijos deleguotuosiuose aktuose; specialias sąlygas, taikomas naudojant Fondą pagal atskirą pertvarkymo schemą, kaip numatyta BPeM reglamento 76–78 straipsniuose, principų, pagrįstų Fondo padalijimu į nacionalinius skyrius ir laipsnišku lėšų sujungimu per BPeM reglamento 3 straipsnio 1 dalies 37 punkte nurodytą pereinamąjį laikotarpį, taikymą, kaip numatyta BPeM reglamento 77 straipsnyje, ir indėlių garantijų sistemų naudojimą, kaip numatyta BPeM reglamento 79 straipsnyje;

S. kadangi laikantis BPeM reglamento 45 straipsnyje įtvirtinto atskaitomybės principo Parlamentui turėtų būti suteikiama ex post prieiga prie nekonfidencialios informacijos, susijusios su pertvarkytu subjektu, įskaitant tokio detalumo informaciją apie kiekvieno pertvarkymo paveikto subjekto balansą, kokios pakanka poveikio mastui ir pobūdžiui parodyti,

SUSITARĖ:

I. ATSKAITOMYBĖ, GALIMYBĖ GAUTI INFORMACIJĄ, KONFIDENCIALUMAS

1. Ataskaitos

Valdyba kasmet Parlamentui teikia BPeM reglamentu jai pavestų užduočių vykdymo ataskaitą (toliau – metinė ataskaita). Metinę ataskaitą Parlamentui Valdybos pirmininkas pristato per viešąjį klausymą.

Metinė ataskaita, parengta viena iš oficialiųjų Sąjungos kalbų, Parlamentui konfidencialiai pateikiama prieš septynias darbo dienas iki viešojo klausymo. Vėliau pateikiami vertimai į visas oficialiąsias Sąjungos kalbas. Metinėje ataskaitoje pateikiama išsamūs paaiškinimai apie:

i. BPeM reglamentu Valdybai pavestų užduočių vykdymą,

ii. užduočių pasidalijimą su nacionalinėmis pertvarkymo institucijomis,

iii. bendradarbiavimą su kitomis atitinkamomis nacionalinėmis ar Sąjungos institucijomis, taip pat visais viešąją finansinę paramą teikiančiais subjektais, įskaitant Europos finansinio stabilumo fondą (EFSF) ir Europos stabilumo mechanizmą (ESM), kaip numatyta BPeM reglamento 30 straipsnio 6 dalyje,

iv. bendradarbiavimą su trečiosiomis valstybėmis, įskaitant trečiųjų valstybių pertvarkymo procedūrų pripažinimą ir vertinimą,

v. Valdybos struktūros ir personalo raidą, įskaitant deleguotųjų nacionalinių ekspertų skaičių ir nacionalinę sudėtį,

vi. šio susitarimo IV skyriuje nurodyto elgesio kodekso įgyvendinimą,

vii. įnašų administracinėms išlaidoms padengti sumą, surinktą pagal BPeM reglamento 65 straipsnį,

viii. pertvarkymo užduotims skirto biudžeto įgyvendinimą ir

ix. BPeM reglamento nuostatų dėl Fondo, visų pirma susijusių su įnašais, alternatyvaus finansavimo lėšomis, galimybėmis naudotis finansinėmis priemonėmis, investavimo strategija ir Fondo panaudojimu, kaip numatyta BPeM reglamento V antraštinės dalies 2 skyriuje, taikymą.

Valdyba metinę ataskaitą skelbia savo interneto svetainėje.

2. Eiliniai viešieji klausymai, ad hoc keitimasis nuomonėmis ir specialūs konfidencialūs posėdžiai

Parlamento kompetentingo komiteto prašymu Valdybos pirmininkas dalyvauja eiliniuose viešuosiuose klausymuose Valdybai BPeM reglamentu pavestų pertvarkymo užduočių vykdymo klausimais. Tokie klausymai apima diskusijas su Fondu susijusiais klausimais, visų pirma diskusijas apie įnašus, alternatyvaus finansavimo lėšas, galimybes naudotis finansinėmis priemonėmis, investavimo strategiją ir Fondo panaudojimą. Parlamento kompetentingas komitetas ir Valdyba susitaria dėl dviejų tokių klausymų, kurie turi būti rengiami kitais po tokio susitarimo metais, tvarkaraščio. Prašymai dėl sutarto kalendoriaus pakeitimų teikiami raštu.

Valdybos pirmininkas gali būti pakviestas į papildomus ad hoc keitimusis nuomonėmis su Parlamento kompetentingu komitetu Valdybos kompetencijos sričiai priskiriamais klausimais.

Valdybai taikomas SESV 15 straipsnio 1 dalyje įtvirtintas Sąjungos institucijų, įstaigų ir organų veiklos atvirumo principas. Diskusijos specialiuose konfidencialiuose posėdžiuose rengiamos laikantis to principo, įskaitant pateikiamą aktualių aplinkybių paaiškinimą. Diskusijos specialiuose konfidencialiuose posėdžiuose apima keitimąsi konfidencialia informacija apie pertvarkymo užduočių vykdymą, laikantis Sąjungos teisės aktuose, visų pirma BPeM reglamente, nustatytų apribojimų.

Kai tai būtina Parlamento įgaliojimams pagal SESV ir Sąjungos teisę vykdyti, jo kompetentingo komiteto pirmininkas gali raštu ir pateikdamas priežastis prašyti surengti specialius konfidencialius posėdžius su Valdybos pirmininku. Tokie posėdžiai rengiami bendrai sutartą dieną.

Specialiuose konfidencialiuose posėdžiuose dalyvauti gali tik Valdybos pirmininkas ir Parlamento kompetentingo komiteto pirmininkas bei jo pavaduotojai. Kartu su Valdybos pirmininku ir Parlamento kompetentingo komiteto pirmininku bei jo pavaduotojais gali dalyvauti atitinkamai du Valdybos darbuotojai ir Parlamento Generalinio sekretoriato darbuotojai. Be to, abiejų šalių bendru sutarimu tokiame posėdyje gali dalyvauti Komisijos atstovai, susiję su specialiame konfidencialiame posėdyje numatomu aptarti pertvarkymo sprendimu.

Visi specialių konfidencialų posėdžių dalyviai privalo laikytis konfidencialumo reikalavimų, lygiaverčių taikomiems Valdybos nariams ir jos darbuotojams.

Specialių konfidencialių posėdžių protokolai nerašomi ir nedaromi jokie kiti įrašai. Nedaroma pranešimų spaudai ar kitoms žiniasklaidos priemonėmis. Kiekvienas specialių konfidencialių posėdžių dalyvis kiekvieną kartą pasirašo oficialų pareiškimą, kad neatskleis tų diskusijų turinio jokiam trečiajam subjektui.

Valdybos pirmininkui arba Parlamento kompetentingo komiteto pirmininkui pateikus pagrįstą prašymą ir abiems susitarimo šalims pritarus, eiliniuose viešuosiuose klausymuose, ad hoc keitimuose nuomonėmis ir specialiuose konfidencialiuose posėdžiuose gali būti pakviestas dalyvauti Valdybos pirmininko pavaduotojas, keturi etatiniai Valdybos nariai arba Valdybos aukšto rango darbuotojai (vyriausiasis juristas, skyrių vadovai ar jų pavaduotojai).

Įprastuose viešuosiuose klausymuose, ad hoc keitimuose nuomonėmis ir specialiuose konfidencialiuose posėdžiuose gali būti svarstomi visi BPeM veiklos ir veikimo aspektai, kuriems taikomas BPeM reglamentas.

Parlamentui arba Valdybai dirbantys asmenys negali atitinkamo leidimo neturintiems asmenims arba visuomenei atskleisti informacijos, susijusios su Valdybai BPeM reglamentu pavestomis užduotimis ir gautos taikant šį susitarimą, net ir pasibaigus jų darbo sutarčiai arba jiems išėjus iš atitinkamo darbo, nebent tokia informacija jau būtų viešai paskelbta arba prieinama visuomenei.

3. Atsakymai į klausimus

Valdyba raštu atsako į Parlamento jai pateiktus rašytinius klausimus. Tie klausimai Valdybos pirmininkui perduodami per Parlamento kompetentingo komiteto pirmininką. Į klausimus atsakoma kuo greičiau ir jokiu būdu ne vėliau kaip per penkias savaites nuo jų perdavimo Valdybai dienos.

Tiek Valdyba, tiek Parlamentas savo interneto svetainėse numato specialius skirsnius, skirtus pirmiau minėtiems klausimams ir atsakymams.

4. Galimybė susipažinti su informacija

Ne vėliau kaip per šešias savaites nuo Valdybos vykdomosios arba plenarinės sesijos dienos, Valdyba pateikia Parlamento kompetentingam komitetui bent išsamų ir suprantamą tos vykdomosios arba plenarinės sesijos protokolą, įskaitant sprendimų sąrašą su pastabomis, kad būtų galima suprasti diskusijas.

Subjekto pertvarkymo atveju nekonfidenciali informacija apie tą subjektą atskleidžiama ex-post – kai jau nebetaikomi jokie su konfidencialumo reikalavimais susiję apribojimai teikti tą informaciją.

Tokiai informacijai priskiriamas tinkamai konsoliduotas balansas, įvertintas pagal BPeM reglamente įtvirtintus principus sprendimo pertvarkyti subjektą priėmimo momentu, aiškiai nurodant to subjekto grynojo turto vertę bei turto ir įsipareigojimų klasių vertes. Be to, atsižvelgiant į taikytas pertvarkymo priemones, Valdyba viešai paskelbia bendrą skirtingų klasių kreditorių patirtų nuostolių sumą, jei buvo taikomas gelbėjimas privačiomis lėšomis, pertvarkymo procese naudotų lėšų sumą ir šaltinius, taip pat pajamas iš bet kokių verslo padalinių ar turto pardavimų.

Tuo atveju, jei taikomas BPeM reglamento 19 straipsnis, nekonfidencialią informaciją apie Komisijos ir Valdybos bendravimą bei BPeM reglamento 19 straipsnio 6 dalyje nurodytas metines ataskaitas Valdyba kompetentingam Parlamento komitetui atskleidžia ex- post.

Valdyba savo interneto svetainėje skelbia savo pertvarkymo praktikos bendrąsias gaires.

Parlamentas taiko tinkamas apsaugos nuostatas ir priemones, atitinkančias Valdybos informacijos ir (arba) Valdybos dokumentų slaptumo lygį, ir apie tai praneša Valdybai.

Valdyba praneša Parlamentui apie priemones ir aktus, priimtus siekiant taikyti saugumo principus, išdėstytus Komisijos saugumo taisyklėse, nurodytose BPeM reglamento 91 straipsnyje. Tai apima ir pranešimus apie išsamias informacijos įslaptinimo ir įslaptintos informacijos tvarkymo procedūras.

Valdyba praneša Parlamentui apie tai, kaip ji praktiškai įgyvendina savo vidaus saugumo taisykles, be kita ko, apie per metus atliktą įprastų rūšių informacijos, kurią tvarko Valdyba, įslaptinimą ir įslaptintos informacijos tvarkymą.

Įslaptindama informaciją, kurios autorė yra ji pati, Valdyba užtikrina, kad būtų taikomas tinkamas slaptumo lygis pagal jos vidaus saugumo taisykles, kartu deramai atsižvelgdama į Parlamento poreikį susipažinti su įslaptintais dokumentais, kad Parlamentas galėtų veiksmingai daudotis savo įgaliojimais ir prerogatyvomis.

Valdyba praneša Parlamentui apie bet kokį priimtų vidaus saugumo taisyklių pakeitimą, siekiant užtikrinti, kad būtų išsaugotas įslaptintos informacijos apsaugos pagrindinių principų ir būtiniausių standartų lygiavertiškumas.

Jei Parlamentui pateikiamas prašymas susipažinti su jam pateiktu Valdybos dokumentu, Parlamentas, siekdamas įvertinti tą prašymą, konsultuojasi su Valdyba, kaip nurodyta Reglamente (EB) Nr. 1049/2001.

Parlamentas ir Valdyba informuoja vienas kitą apie teisminių, administracinių ar kitokių procedūrų, kurias vykdant siekiama susipažinti su Parlamentui pateiktais Valdybos dokumentais, inicijavimą ir rezultatus.

Valdyba gali paprašyti Parlamento parengti ir tvarkyti asmenų, turinčių prieigą prie vienos ar daugiau kategorijų įslaptintos Valdybos informacijos, ir atskleistų Valdybos dokumentų sąrašą.

II. ATRANKOS PROCEDŪROS

Vykdydami savo funkcijas atrankos procedūroje, Parlamentas ir Valdyba siekia aukščiausių profesinių standartų ir atsižvelgia į būtinybę apsaugoti visos Sąjungos interesus ir Valdybos sudėties įvairovę.

1. Informacija apie atrankos procedūros etapus

Jei Valdyba dalyvavo procedūroje, ji tinkamai ir laiku informuoja kompetentingą Parlamento komitetą apie visus atrankos procedūros etapus, kaip antai, apie pranešimo apie laisvą darbo vietą paskelbimą, atrankos kriterijus ir konkretų pareigybės aprašymą, pareiškėjų grupės sudėtį (paraiškų skaičių, profesinių gebėjimų derinį, subalansuotumą lyčių ir pilietybės aspektais ir t. t.), taip pat apie metodą, kurį taikant įvertinama pareiškėjų grupė, kad būtų parengtas trumpasis bent dviejų kandidatų kiekvienai pareigybei (Valdybos pirmininko, pirmininko pavaduotojo ir kitų keturių etatinių Valdybos narių, nurodytų BPeM reglamento 43 straipsnio 1 dalies b punkte) sąrašas. Ši dalis netaikoma tiems atvejams, kai Valdyba procedūroje nedalyvavo.

2. Konsultacijos su Valdyba per neoficialius klausymus ir pateikiant klausimus į trumpąjį sąrašą įtrauktiems kandidatams

Kai Komisija, išklausiusi Valdybą, pateikia Parlamentui galutinį kandidatų sąrašą pagal BPeM reglamento 56 straipsnio 6 dalį, Parlamento kompetentingas komitetas, rengdamas savo uždarus klausymus, gali konsultuotis su Valdyba dėl į galutinį sąrašą įtrauktų kandidatų, taip pat dėl tiems kandidatams pateiktų klausimų, į kuriuos atsakoma raštu.

3. Oficialūs kandidatų, kuriems teikiama pirmenybė, klausymai

Kai Komisija pateikia Parlamentui patvirtinti savo pasiūlymus dėl Valdybos pirmininko, pirmininko pavaduotojo ir kitų keturių etatinių Valdybos narių, nurodytų BPeM reglamento 43 straipsnio 1 dalies b punkte, Parlamento kompetentingas komitetas, rengdamas viešuosius kiekvieno iš asmenų, pasiūlytų į Valdybos pirmininko, pirmininko pavaduotojo ir BPeM reglamento 43 straipsnio 1 dalies b punkte nurodytų Valdybos narių pareigas, klausymus, gali konsultuotis su Valdyba dėl siūlomų kandidatų.

4. Patvirtinimas

Parlamentas praneša Valdybai apie savo sprendimą patvirtinti kiekvieną iš Komisijos pasiūlytų kandidatų į Valdybos pirmininko, pirmininko pavaduotojo ir kitų keturių etatinių Valdybos narių, nurodytų BPeM reglamento 43 straipsnio 1 dalies b punkte, pareigas, kartu nurodydamas balsavimo Parlamento kompetentingame komitete ir per Parlamento plenarinį posėdį rezultatus. Atsižvelgdamas į savo darbo kalendorių, Parlamentas siekia tą sprendimą priimti per šešias savaites nuo dienos, kurią gautas Komisijos pasiūlymas dėl kandidatų.

5. Pašalinimas iš pareigų

Kai Parlamentas praneša Komisijai, jog mano, kad įvykdytos Valdybos pirmininko, pirmininko pavaduotojo arba vieno iš BPeM reglamento 43 straipsnio 1 dalies b punkte nurodytų kitų etatinių Valdybos narių pašalinimo iš pareigų sąlygos pagal BPeM reglamento 56 straipsnio 9 dalį, jis gali apie tai informuoti taip pat ir Valdybą.

III. TYRIMAI

Kai pagal SESV 226 straipsnį ir Europos Parlamento, Tarybos ir Komisijos sprendimą 95/167/EB, Euratomas, EAPB (7) Parlamentas įsteigia tyrimo komitetą, Valdyba, vadovaudamasi Sąjungos teise, padeda tokiam tyrimo komitetui atlikti savo užduotis, laikydamasi lojalaus bendradarbiavimo principo.

Valdyba lojaliai bendradarbiauja su Parlamentu jam atliekant bet kokius tyrimus, nurodytus BPeM reglamento 45 straipsnio 8 dalyje, laikantis tyrimo komitetui taikomų nuostatų ir užtikrinant konfidencialumo apsaugą, numatytą šio susitarimo nuostatose dėl specialių konfidencialių posėdžių.

Visi asmenys, gaunantys vykdant tyrimus Parlamentui teikiamą informaciją, privalo laikytis konfidencialumo reikalavimų, lygiaverčių tiems, kurie taikomi Valdybos nariams. Parlamentas ir Valdyba susitaria, kokios priemonės bus taikomos tokios informacijos apsaugai užtikrinti.

Parlamentas paiso viešųjų ir privačiųjų interesų, į kuriuos atsižvelgiant reglamentuojama Reglamente (EB) Nr. 1049/2001 pripažinta teisė susipažinti su Parlamento, Tarybos ir Komisijos dokumentais ir kurie susiję su tyrimo komiteto veiklai vykdyti Valdybos pateikta informacija ir dokumentais.

IV. ELGESIO KODEKSAS

Prieš savo plenariniame posėdyje priimdama elgesio kodeksą, Valdyba praneša Parlamento kompetentingam komitetui apie pagrindinius numatomo elgesio kodekso aspektus.

Rašytiniu Parlamento kompetentingo komiteto prašymu Valdyba raštu informuoja Parlamentą apie tai, kaip įgyvendinamas elgesio kodeksas. Valdyba taip pat informuoja Parlamentą apie galimą poreikį atnaujinti elgesio kodeksą.

Į elgesio kodeksą įtraukiami šie aspektai:

i. vadovaujantis BPeM reglamento 47 straipsniu, Valdybos pirmininko, pirmininko pavaduotojo ir keturių etatinių Valdybos narių nepriklausomumas nuo bet kokių Sąjungos institucijų ar įstaigų, bet kokios valstybės narės Vyriausybės ar bet kokios kitos viešosios ar privačiosios įstaigos bei objektyvumas,

ii. nuostatos, kad Valdyba vykdo savo užduotis laikydamasi atskaitomybės visuomenei už savo veiksmus ir visiško skaidrumo principų, kartu nedarant poveikio priemonių, kuriomis užtikrinamas tinkamas Valdybos informacijos ir dokumentų konfidencialumas, taikymui, taip pat

iii. veiklos nepriklausomumas ir nacionalinių pertvarkymo institucijų funkcijų interesų konfliktų vengimas pagal Direktyvos 2014/59/ES 3 straipsnio 3 dalį.

Valdyba elgesio kodeksą skelbia savo interneto svetainėje.

V. VALDYBOS AKTŲ PRIĖMIMAS

Valdyba tinkamai informuoja Parlamento kompetentingą komitetą apie procedūras (įskaitant terminus), kurias ji nustatė siekdama priimti Valdybos sprendimus, gaires, bendruosius ir kitus nurodymus, rekomendacijas ir įspėjimus (toliau – Valdybos aktai).

Kad būtų padidintas skaidrumas ir politikos nuoseklumas, Valdyba visų pirma informuoja Parlamento kompetentingą komitetą apie tai, kokius principus ir kokių tipų rodiklius ar informaciją ji paprastai naudoja rengdama Valdybos aktus ir politikos rekomendacijas.

Tuo atveju, jeigu Valdyba vykdo viešąsias konsultacijas dėl savo aktų projektų, ji tuos projektus iki viešųjų konsultacijų procedūros pradžios pateikia Parlamento kompetentingam komitetui.

Kai dėl šių Valdybos aktų projektų Parlamentas pateikia pastabų, dėl tokių pastabų gali būti neoficialiai keičiamasi nuomonėmis su Valdyba. Valdyba, priėmusi savo aktą, siunčia jį Parlamento kompetentingam komitetui. Valdyba taip pat reguliariai raštu informuoja Parlamentą apie galimą poreikį atnaujinti priimtus Valdybos aktus.

VI. PEREINAMOJO LAIKOTARPIO NUOSTATA

Valdybos veiklos pradžios etapu (taikoma vėlesnė iš šių datų – iki 2016 m. sausio 1 d. arba iki datos, kurią pradedama taikyti BPeM reglamento 99 straipsnio 2 dalis) Valdyba periodiškai arba Parlamento kompetentingam komitetui paprašius informuoja Parlamentą apie BPeM reglamento praktinio įgyvendinimo pažangą.

Pirmoje dalyje nurodyta informacija gali būti pateikiama žodžiu arba raštu ir, be kita ko, apima šiuos aspektus:

i. vidinis pasirengimas, organizavimas ir darbo planavimas;

ii. bendradarbiavimas su kitomis kompetentingomis nacionalinėmis ar Sąjungos institucijomis;

iii. kliūtys, su kuriomis susidūrė Valdyba, rengdamasi vykdyti savo pertvarkymo užduotis;

iv. su elgesio kodeksu susiję probleminiai įvykiai ar jo keitimas;

v. veiksmai, kurių Valdyba imasi bendradarbiaudama su dalyvaujančiomis valstybėmis narėmis ir siekdama parengti tinkamus metodus ir tvarką, kuriais būtų galima padidinti Fondo pajėgumą susitarti dėl alternatyvių finansavimo priemonių, ir kurie turėtų būti nustatyti iki BPeM reglamento taikymo pradžios dienos, kaip numatyta pagal to reglamento 107 konstatuojamąją dalį ir 74 straipsnį, taip pat Valdybos derybos ir sudaryti finansiniai susitarimai, įskaitant, kai įmanoma, viešuosius finansinius susitarimus, kaip numatyta pagal to reglamento 74 straipsnį.

Informacija, nurodyta i–v punktuose, pateikiama kartu su mėnesinėmis ataskaitomis, kuriose nurodoma, ar įvykdytos įnašų pervedimo Fondui sąlygos, ir kurias Valdyba pateikia pagal BPeM reglamento 99 straipsnio 6 dalies pirmą pastraipą, taip pat, kai taikytina, kartu su mėnesinėmis ataskaitomis, kurios teikiamos pagal BPeM reglamento 99 straipsnio 6 dalies antrą pastraipą, jei neįvykdytos įnašų pervedimo sąlygos.

VII. BAIGIAMOSIOS NUOSTATOS

Abi susitarimo šalys kas trejus metus įvertina, kaip jis praktiškai įgyvendinamas. Kai būtina, abi šalys pritaiko susitarimą atsižvelgdamos į jo įgyvendinimo patirtį ir į pokyčius, susijusius su būsimomis saugumo nuostatomis, aktualioms ir Parlamentui, ir Valdybai.

Šis susitarimas įsigalioja kitą dieną po jo pasirašymo.

NET ir baigus galioti šiam susitarimui, informacijos konfidencialumo reikalavimai ir toliau privalomi abiem šio susitarimo šalims.

Šis susitarimas skelbiamas Europos Sąjungos oficialiajame leidinyje.

Priimta Briuselyje ir Strasbūre 2015 m. gruodžio 16 d. Europos Parlamento vardu Pirmininkas M. SCHULZ Bendros pertvarkymo valdybos vardu Pirmininkė E. KÖNIG

(1) OL L 225, 2014 7 30, p. 1.

(2) 2001 m. gegužės 30 d. Europos Parlamento ir Tarybos reglamentas (EB) Nr. 1049/2001 dėl galimybės visuomenei susipažinti su Europos Parlamento, Tarybos ir Komisijos dokumentais (OL L 145, 2001 5 31, p. 43).

(3) 2000 m. gruodžio 18 d. Europos Parlamento ir Tarybos reglamentas (EB) Nr. 45/2001 dėl asmenų apsaugos Bendrijos institucijoms ir įstaigoms tvarkant asmens duomenis ir laisvo tokių duomenų judėjimo (OL L 8, 2001 1 12, p. 1).

(4) 2014 m. gegužės 15 d. Europos Parlamento ir Tarybos direktyva 2014/59/ES kuria nustatoma kredito įstaigų ir investicinių įmonių gaivinimo ir pertvarkymo sistema ir iš dalies keičiamos Tarybos direktyva 82/891/EEB, direktyvos 2001/24/EB, 2002/47/EB, 2004/25/EB, 2005/56/EB, 2007/36/EB, 2011/35/ES, 2012/30/ES bei 2013/36/ES ir Europos Parlamento ir Tarybos reglamentai (ES) Nr. 1093/2010 bei (ES) Nr. 648/2012 (OL L 173, 2014 6 12, p. 190).

(5) 2013 m. birželio 26 d. Europos Parlamento ir Tarybos reglamentas (ES) Nr. 575/2013 dėl prudencinių reikalavimų kredito įstaigoms ir investicinėms įmonėms ir kuriuo iš dalies keičiamas Reglamentas (ES) Nr. 648/2012 (OL L 176, 2013 6 27, p. 1).

(6) 2013 m. birželio 26 d. Europos Parlamento ir Tarybos direktyva 2013/36/ES dėl galimybės verstis kredito įstaigų veikla ir dėl riziką ribojančios kredito įstaigų ir investicinių įmonių priežiūros, kuria iš dalies keičiama Direktyva 2002/87/EB ir panaikinamos direktyvos 2006/48/EB bei 2006/49/EB (OL L 176, 2013 6 27, p. 338).

(7) 1995 m. balandžio 19 d. Europos Parlamento, Tarybos ir Komisijos sprendimas 95/167/EB, Euratomas, EAPB dėl išsamių Europos Parlamento naudojimąsi tyrimo teise reglamentuojančių nuostatų (OL L 78, 1995 4 6, p. 1).